Мама  
*Алесь Бачыла*

Свет вялікі… Словы, словы…

Колькі іх — і не злічыць!

Толькі «мама» на ўсіх мовах

Скрозь аднолькава гучыць.

I хоць розных моў таксама

Ў цэлым свеце о-ё-ёй!..

Толькі мамы, нашы мамы,

Размаўляюць на сваёй.

Той, што змалку сэрцу блізка,

На якой зімой і ў май

Пела маці над калыскай:

«Спі, мой сынку, засынай»

Адганяла цень трывожны,

Атуляла дабратой

I спявала… Хіба ж можна

Адрачыся песні той?

Хай табе не засціць памяць

Аніякая імгла…

Калі крыўдзіў хто, ты ж маму

Клікаў… Мама ўсё магла:

Адагнаць бяду, нягоды,

Холад, немарач, адчай…

Добрым сынам будзь заўсёды

I яе не засмучай.